Nedenfor er et uddrag af de regler, som gælder for unges arbejde i en virksomhed.

**APV**

Hvis I har unge under 18 år ansat i virksomheden, skal de risici, de unge kan komme ud for i virksomheden, beskrives særskilt i virksomhedens arbejdspladsvurdering. Arbejdsgiveren skal sørge for, at de unge får en grundig oplæring og instruktion, så de kan udføre arbejdet fuldt forsvarligt og at de er fortrolige med evt. brugsanvisninger og tekniske hjælpemidler.

Ved løft, træk og skub skal der derfor tages særligt hensyn til den unges alder og fysik, og unge må normalt ikke løfte mere end ca. 12 kg. Løftet skal foretages midt foran kroppen og mellem midtlårs- og albuehøjde.
Generelt bør løft og bæring undgås, ved at man anvender egnede tekniske hjælpemidler.

**Under 13 år og 13-14 år**

* Børn under 13 år må som udgangspunkt ikke udføre arbejde for en arbejdsgiver.
* Unge, der er 13-14 år eller ældre og som stadig er omfattet af undervisningspligten, som er 9 års regelmæssig undervisning (børnehaveklasse medregnes ikke), må udelukkende beskæftiges med lettere erhvervsmæssigt arbejde. Lettere arbejde inden for anlægsgartneri er f.eks. plantning, lugning samt lignende opgaver. Ingen anvendelse af maskiner! Det er som udgangspunkt ikke lovligt at anvende maskiner for unge, der er undervisningspligtige. Der er dog mulighed for at søge dispensation hos Arbejdstilsynet.

**16-17-årige – ikke undervisningspligtige**

Tekniske hjælpemidler og anlæg, som unge på 16-17 år (ikke undervisningspligtige) må beskæftiges med:

* Traktorer, selvkørende mejetærskere m.m. kan anvendes af unge, der har **traktorkørekort**

Inden for landbrug og gartneri kan de 16-17 årige beskæftiges med nedenstående arbejde eller med arbejde af tilsvarende eller mindre farlighed:

* Traktorer med frontlæsser, hvis den unge har traktorkørekort
* Gaffelstablere, der ikke er selvkørende
* Maskinelt drevne fodervogne, motorplæneklippere og fejemaskiner
* Apparater til rengøring, maling, rustbekyttelse e.l. med et arbejdstryk på over 70 bar (7MPa)
* Roe/tør og vådvaskere og roeskærer og –raspere

**Arbejde af tilsvarende eller mindre farlighed (16-17 –årige ikke undervisningspligtige).**

Umiddelbart vurder Arbejdstilsynet, at både pladevibrator og motortrillebør er af tilsvarende farlighed som traktorer, motorplæneklippere og fejemaskiner og at de derfor kan anvendes af de 16- 17 årige (ikke undervisningspligtige). Problemet er de hurtigt roterende og hurtigt vibrerende maskiner samt maskiner, der ikke har afdækning. Disse må ikke benyttes af unge under 18 år. Fræser og buskrydder hører eksempelvis til de mere farlige maskiner og derfor ikke må anvendes af denne aldersgruppe.

**Unge under uddannelse**

For 15-17 årige der er i gang med en uddannelse af mindst 2 års varighed, og hvor det er et led i uddannelsen at arbejde med tekniske hjælpemidler, maskiner samt stoffer og materialer må gerne anvende maskiner, hvis de er under effektivt tilsyn af en voksen og får den fornødne instruktion til at arbejde med.

**Nyttige links**

Branchevejledning om børns og unges arbejde i jordbruget, 2015, [www.barjrodtilbord.dk](http://www.barjrodtilbord.dk)

At-vejledning E.0.1-1 om unges arbejde, marts 2007 - opdateret april 2015, <https://arbejdstilsynet.dk/da/regler/at-vejledninger/u/e-0-1-undervisningspligtige-unges-arbejde.aspx>